  Виталий Пронин Пичи Пурга ёросын кылдытэмын быръёнъёсъя 44 участокъёс. Куара сётон нуналъёсы отын калыкен ужалозы комиссиослэн 388 пала ёзчиоссы.Шаерам быръёнъёслы дась. Элькунысьтымы Быръёнъёсъя валтӥсь комиссия ивортэмъя, кылдытэмын 1 сюрс 185 участокъёс. Со пӧлысь 21-ез огдырлы кылдытэмын эмъяськонниосын но бадӟым предприятиосын. Пичи Пурга ёросын кылдытэмын быръёнъёсъя 44 участокъёс. Куара сётон нуналъёсы отын калыкен ужалозы комиссиослэн 388 пала ёзчиоссы. Котькуд участок борды юнматэмын 5 наблюдатель: соос чакласа возёзы куара сётонлэсь мынэмзэ. — Ёросамы куд-ог пичи гуртъёсын калык люкаськон интыоссы ӧвӧл. Кылсярысь, Курег-Казармаын, Чурашурын, Пӧсьтолпочинкаын, Юсьпиянын, — вера Пичи Пурга ёросысь быръёнъёсъя комиссилэн кивалтӥсез Эдуард Ермичев. — Отын улӥсьёслэсь куараоссэс кутон вылысь юри тупатэм дыре нуналлы быдэ вуылоз машина — озьы 25-тӥ июньысен 1-тӥ июлёзь. Со сяна, быръёнъёсъя участоке трос калык медаз люкаськы шуыса, куара сётон радъяськоз трос этажъем юртъёслэн азбаръёсазы но. Таӵе мобильной участокъёс ужалозы Уромын, Пугачёвоын, Яган-Докьяын, Пичи Пургаын. Отын но быръёнъёслэсь радъяськемзэс чакласа возёзы наблюдательёс. Валтӥсь интыын — калыкез коронавируслэсь утён. Пичи Пурга ёросысь быръёнъёсъя участоке пырон азьын ик вӧлдэмын через быдтӥсь суретэн выж лёгет. Со миндэр кадь небыт, лёгиськиськод — сурет пызьыра, пыдкутчан чылкыта. Котькуд пырисьлэсь киоссэ антисептикен пазяло, маскатэк пырыны уг яра. — Вань участокъёсы вуттэмын ни чылкытатӥсь суретъёс, маскаос, перчаткиос. Соос комиссие пырисьёслы но, наблюдательёслы но, куара сётӥсьёслы но тырмымон, — веранзэ азьланьтэ Э. Ермичев. — Озьы ик келямын ни термометръёс: участоке пыремлэсь азьвыл котькуд адямилэсь температуразэ чаклано луоз. Котькуд адямилы сётӥськоз нимысьтыз ручка, киоссэс суретэн пазялом. Со сяна, чакласа возёмы, адямиос куспын 1 но ӝыны метрлэсь ӧжытгес медаз луы шуыса. Пырон но потон интыос нимаз луозы. Озьы куаразэс сётыса потӥсьёс уз пумиське али лыктэмъёсын. Та куронъёс пыӵаны кутскизы ни вазенгес: угось 5-тӥ июньысен 21-тӥ июнёзь куриськонъёсты кутӥзы, кинлэн ке улон интыезъя куаразэ сётэмез потэ ке. — Таӵе куриськонэн ёрос комиссие но гуртъёсысь участокъёсы 20-тӥ июнёзь вазиськиз 22 мурт, — шуэ Эдуард Евгеньевич. — Соос ваньзы сямен вахтаен ужасьёс. Озьы ик вань на гужемзэ гуртын улӥсь пенсионеръёс. Прописказы городын, нош куаразэс сётэмзы потэ гуртын. ________ Елена НИКИТИНА  